title: Регламент за изпълнение (ЕС) 2017/1932 на Комисията от 23 октомври 2017 година за изменение на Регламент за изпълнение (ЕС) № 412/2013 на Съвета за налагане на окончателно антидъмпингово мито и окончателно събиране на временното мито, наложено върху вноса на керамични съдове и прибори за сервиране или за кухня с произход от Китайската народна република

text:
               24.10.2017

               BG

               Официален вестник на Европейския съюз

               L 273/4

         РЕГЛАМЕНТ ЗА ИЗПЪЛНЕНИЕ (ЕС) 2017/1932 НА КОМИСИЯТА
   от 23 октомври 2017 година
   за изменение на Регламент за изпълнение (ЕС) № 412/2013 на Съвета за налагане на окончателно антидъмпингово мито и окончателно събиране на временното мито, наложено върху вноса на керамични съдове и прибори за сервиране или за кухня с произход от Китайската народна република
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“), и по-специално член 11, параграф 3 от него,
   като има предвид, че:
   1.   ДЕЙСТВАЩИ МЕРКИ

               (1)

               Със своя Регламент за изпълнение (ЕС) № 412/2013 (2) („първоначалния регламент“) Съветът наложи окончателно антидъмпингово мито върху вноса на керамични съдове и прибори за сервиране или за кухня с произход от Китайската народна република („КНР“ или „засегнатата държава“). Разследването, довело до горепосочения регламент, използва като разследван период периода от 1 януари 2011 г. до 31 декември 2011 г. („първоначалното разследване“).

         2.   НАСТОЯЩО РАЗСЛЕДВАНЕ

   2.1.   Процедура

               (2)

               След искане, подадено от групата Kyocera Fineceramics („заявителя“ или „Kyocera“), с известие („известието за започване“), публикувано в Официален вестник на Европейския съюз
                   (3), Комисията обяви започването на частичен междинен преглед в съответствие с член 11, параграф 3 от основния регламент. Групата включва Dongguan Shilong Kyocera Co. Ltd. — производител износител от КНР. Прегледът бе ограничен до разглеждането на продуктовия обхват с цел уточняване на това дали определени видове на продукта (т.е. керамични рендета тип „мандолина“, керамични рендета, керамични ножици, керамични стъргалки, керамични точила и керамични мелници за кафе, наричани общо „въпросните видове на продукта“) попадат в обхвата на антидъмпинговите мерки, приложими по отношение на вноса на керамични съдове и прибори за сервиране или за кухня с произход от засегнатата държава.

               (3)

               Комисията официално уведоми всички страни, които оказаха съдействие при първоначалното разследване, както и органите на КНР, за започването на процедурата. На заинтересованите страни бе предоставена възможност да представят писмено становищата си и да поискат изслушване в срока, определен в известието за започване.

               (4)

               Комисията изпрати въпросник на заявителя. Освен това от страните, оказали съдействие при първоначалното разследване, бе поискано да представят коментарите си по евентуалните разлики между определения в съображение 8 продукт, предмет на прегледа, и въпросните видове на продукта по отношение на техните основни физически, технически и химически характеристики, производствения им процес, техните видове крайна употреба и други аспекти (ако има такива).

               (5)

               Kyocera представи отговори на въпросника и коментари по същността на прегледа. Един италиански дистрибутор заяви, че въпросните видове на продукта представляват много малка част от асортимента му. Осемнадесет дружества (двама вносители от Италия и 16 дружества от КНР) отговориха, че не търгуват с въпросните видове на продукта. Жалбоподателят при първоначалното разследване заяви своя интерес, но не изрази никакви становища.

               (6)

               Комисията потърси и провери цялата информация, сметната за необходима, за да прецени доколко е целесъобразно да уточни/измени обхвата на съществуващите антидъмпингови мерки.

               (7)

               Всички заинтересовани страни бяха информирани за основните факти и съображения, въз основа на които се стигна до заключенията от настоящото разследване. В съответствие с член 20, параграф 5 от основния регламент на страните беше даден срок за представяне на становища след оповестяване на информацията. Освен заявителя (който приветства текста) нито една друга страна не представи устни или писмени коментари.

         2.2.   Продукт, предмет на прегледа

               (8)

               Продуктът, предмет на прегледа, е разглежданият продукт съгласно определението в първоначалния регламент, т.е. керамични съдове и прибори за сервиране или за кухня, с изключение на керамични ножове, керамични мелнички за подправки и техните керамични мелещи части, керамични белачки, керамични точила за ножове и кордиеритни керамични плочи за пица от видовете, използвани за печене на пица или хляб („продуктът, предмет на прегледа“), понастоящем класирани в кодове по КН ex 6911 10 00, ex 6912 00 21, ex 6912 00 23, ex 6912 00 25 и ex 6912 00 29 (кодове по ТАРИК 6911100090, 6912002111, 6912002191, 6912002310, 6912002510 и 6912002910) и с произход от КНР.

         2.3.   Резултати от разследването

   2.3.1.   Въведение и методология

               (9)

               Съответните статистически данни, събрани по силата на член 14, параграф 6 от основния регламент, показват, че всяка година на пазара на Съюза навлизат около 350 000 тона китайски керамични съдове и прибори за сервиране или за кухня.

               (10)

               Според Kyocera между въпросните видове на продукта и продукта, предмет на прегледа, има разлики по отношение на производствения процес, видовете крайна употреба, дизайна и физическите характеристики. Вследствие на това Kyocera заяви, че предвид потвърденото за керамичните ножове и другите видове на продукта в първоначалното разследване, въпросните видове на продукта също следва да бъдат изключени от обхвата на антидъмпинговите мерки.

               (11)

               Предвид техните производствени процеси и/или каталози, при първоначалното разследване бе установено, че включените в съответната извадка и оказали съдействие производители от Съюза и от КНР, както и производителят от държавата аналог Бразилия, не произвеждат въпросните видове на продукта. Тази констатация бе допълнително подкрепена от изявлението на посочените в съображение 5 16 дружества (оказали съдействие производители износители на разглеждания продукт от КНР при първоначалното разследване) и двама вносители от Италия. Поради това сред всички данни и в цялата информация, използвани и представени в първоначалния регламент, няма данни за въпросните видове на продукта.

               (12)

               Комисията провери дали въпросните видове на продукта се различават от другите видове керамични съдове и прибори за сервиране или за кухня, които понастоящем са предмет на мерки, въз основа на i) техните физически, технически и химически характеристики, ii) производствения им процес и iii) техните обичайни видове крайна употреба и тяхната взаимозаменяемост.

         2.3.2.   Основни физически, технически и химически характеристики

               (13)

               Керамичните съдове и прибори за сервиране или за кухня съгласно определението в първоначалния регламент се произвеждат от „традиционна керамика“, т.е. порцелан или китайски порцелан, от обикновена глина, каменина, фаянс или фина керамика или други материали, които му придават якост от 1 000 kg/m2 ~ 1 200 kg/m2.

               (14)

               Въпросните видове на продукта включват работна част (за рязане, смилане или точене) и неработна част (за боравене с работната част). Работната част е изработена от високотехнологична керамика.

               (15)

               Изделията от високотехнологична керамика са разработени по съвременни технологии, поради което могат да бъдат използвани като промишлени материали. Те са устойчиви на топлина и износване и имат свойствата на изолационен материал. Якостта на тези изделия е 10 000 kg/m2 ~ 12 000 kg/m2.

               (16)

               Сред основните суровини за традиционната керамика са различни минерали, като каолин, фелдшпат и кварц. Най-важната суровина за високотехнологичната керамика е или циркониевият оксид, или алуминиевият оксид.

               (17)

               Поради специфичния си дизайн и специфичните си физически характеристики керамичните съдове и прибори за сервиране или за кухня съгласно определението в първоначалния регламент обхващат предимно изделия за съхранение на храна. Поради специфичния си дизайн и специфичните си физически характеристики (форма и твърдост) въпросните видове на продукта са предназначени за рязане на (части от) храни по различни начини, включително смилане, или в случая с керамичните точила — за точене на определени инструменти.

         2.3.3.   Производствен процес

               (18)

               При разследването в рамките на прегледа бе установено, че производствена линия, използвана за производство на традиционна керамика, не е подходяща за производство на високотехнологична керамика. Обикновено процесът на производство на традиционна керамика изисква добавяне на вода към суровината, за да се получи глина или барботин, след което оформяне и по-късно изпичане в конвенционална пещ при температура 1 000 °C—1 250 °C. За разлика от това работните части на въпросните видове на продукта се произвеждат чрез поставяне на чист керамичен прах в матрица, която се подлага на високо налягане, за да се втвърди прахът в желаната форма. Материалът се изпича и синтерова в пещ при точно контролирана температура (температурата на изпичане е 1 400 °C).

         2.3.4.   Обичайни видове крайна употреба и взаимозаменяемост

               (19)

               Както е подчертано в съображение 17, въпросните видове на продукта не са предназначени за съхранение на храна, което е обичайният вид крайна употреба на разглеждания продукт съгласно определението в първоначалния регламент.

               (20)

               При разследването в рамките на прегледа бе показано, че няма взаимозаменяемост между която и да било от категориите на продукта, предмет на прегледа, и въпросните видове на продукта.

         2.4.   Заключение относно продуктовия обхват

               (21)

               При разследването в рамките на прегледа бе установено, че поради различните си физически, технически и химически характеристики, различните си видове крайна употреба и различния производствен процес въпросните видове на продукта не попадат в продуктовия обхват на действащите антидъмпингови мерки.

               (22)

               Поради това се счита за целесъобразно да се уточни, че керамичните рендета тип „мандолина“, керамичните рендета, керамичните ножици, керамичните стъргалки, керамичните точила и керамичните мелници за кафе не попадат в продуктовия обхват на антидъмпинговите мерки.

               (23)

               Предвид изложеното по-горе се счита за уместно първоначалният регламент да бъде изменен, за да се уточни обхватът на определението на продукта.

               (24)

               Заинтересованите страни бяха информирани за заключенията от разследването в рамките на прегледа.

         2.5.   Прилагане с обратна сила

               (25)

               В известието за започване заинтересованите страни бяха приканени да представят становищата си относно евентуалното прилагане с обратна сила на приет в резултат на прегледа бъдещ регламент. Освен заявителя нито една страна не представи становище по този въпрос.

               (26)

               Тъй като настоящото разследване в рамките на прегледа бе ограничено до уточняването на продуктовия обхват и тъй като въпросните видове на продукта не бяха обхванати от първоначалното разследване и последвалата антидъмпингова мярка, се счита за уместно констатациите от настоящия преглед да се прилагат от датата на влизане в сила на първоначалния регламент, включително за вноса, облаган с временни мита в периода от 16 ноември 2012 г. до 16 май 2013 г. Комисията не установи извънредна причина, която да изключва прилагането на такава разпоредба с обратна сила.

               (27)

               Поради това за стоките, които не са обхванати от член 1, параграф 1 от Регламент за изпълнение (ЕС) № 412/2013, изменен с настоящия регламент, окончателното антидъмпингово мито, платено или осчетоводено по силата на член 1, параграф 1 от посочения регламент, и окончателно събраните по силата на член 2 от същия регламент временни антидъмпингови мита следва да бъдат възстановени или опростени.

               (28)

               Исканията за възстановяване или опрощаване трябва да бъдат отправяни към националните митнически органи в съответствие с приложимото митническо законодателство.

               (29)

               Настоящият преглед не засяга датата, на която ще изтече срокът на действие на Регламент за изпълнение (ЕС) № 412/2013 по силата на член 11, параграф 2 от основния регламент.

               (30)

               Мерките, предвидени в настоящия регламент, са в съответствие със становището на комитета, създаден съгласно член 15, параграф 1 от Регламент (ЕС) 2016/1036,

         ПРИЕ НАСТОЯЩИЯ РЕГЛАМЕНТ:
   Член 1
   Член 1, параграф 1 от Регламент за изпълнение (ЕС) № 412/2013 се заменя със следното:

      „1.   Налага се окончателно антидъмпингово мито върху вноса на керамични съдове и прибори за сервиране или за кухня, понастоящем класирани в кодове по КН ex 6911 10 00, ex 6912 00 21, ex 6912 00 23, ex 6912 00 25 и ex 6912 00 29 (кодове по ТАРИК 6911100090, 6912002111, 6912002191, 6912002310, 6912002510 и 6912002910) и с произход от Китайската народна република.
      Изключват се следните стоки:

                  —

                  керамични мелнички за подправки и техните керамични мелещи части,

                  —

                  керамични мелници за кафе,

                  —

                  керамични точила за ножове,

                  —

                  керамични точила,

                  —

                  керамични кухненски инструменти, предназначени за рязане, смилане, настъргване, нарязване, остъргване и белене; и

                  —

                  кордиеритни керамични плочи за пица от видовете, използвани за печене на пица или хляб“.

   Член 2
   За стоките, които не са обхванати от член 1, параграф 1 от Регламент за изпълнение (ЕС) № 412/2013, изменен с настоящия регламент, окончателните антидъмпингови мита, платени или осчетоводени по силата на член 1, параграф 1 от посочения регламент в първоначалния му вид, и окончателно събраните по силата на член 2 от същия регламент временни антидъмпингови мита се възстановяват или опрощават.
   Исканията за възстановяване и опрощаване се отправят към националните митнически органи в съответствие с приложимото митническо законодателство.
   Ако тригодишният срок, предвиден в член 121, параграф 1, буква а) от Регламент (ЕС) № 952/2013 на Европейския парламент и на Съвета (4), е изтекъл на датата на публикуване на настоящия регламент или преди нея, или в рамките на шест месеца след същата дата, той се удължава за период от шест месеца след датата на публикуване на настоящия регламент по силата на член 121, параграф 1, втора алинея от Регламент (ЕС) № 952/2013.
   Член 3
   Настоящият регламент влиза в сила в деня след деня на публикуването му в Официален вестник на Европейския съюз.
   Той се прилага от 16 ноември 2012 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 23 октомври 2017 година.

            За Комисията

            Председател

         Jean-Claude JUNCKER

      (1)  ОВ L 176, 30.6.2016 г., стр. 21.

      (2)  ОВ L 131, 15.5.2013 г., стр. 1.

      (3)  ОВ C 117, 12.4.2017 г., стр. 12.

      (4)  ОВ L 269, 10.10.2013 г., стр. 1.


title: Регламент за изпълнение (ЕС) № 366/2012 на Комисията от 27 април 2012 година за изменение на Регламент за изпълнение (ЕС) № 543/2011 по отношение на праговите нива на допълнителните мита за краставици и за видовете череши, различни от вишни

text:
               28.4.2012

               BG

               Официален вестник на Европейския съюз

               L 116/10

         РЕГЛАМЕНТ ЗА ИЗПЪЛНЕНИЕ (ЕС) № 366/2012 НА КОМИСИЯТА
   от 27 април 2012 година
   за изменение на Регламент за изпълнение (ЕС) № 543/2011 по отношение на праговите нива на допълнителните мита за краставици и за видовете череши, различни от вишни
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 143, буква б) във връзка с член 4 от него,
   като има предвид, че:

               (1)

               В Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2) се предвижда наблюдение на вноса на продуктите, изброени в приложение XVIII към него. Това наблюдение се извършва съгласно правилата, предвидени в член 308г от Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (3).

               (2)

               С цел прилагане на член 5, параграф 4 от Споразумението за селското стопанство (4), сключено в рамките на многостранните търговски преговори от Уругвайския кръг, и въз основа на последните получени данни за 2009, 2010 и 2011 г. следва да се коригират праговите нива на допълнителните мита за краставици от 1 май и за видовете череши, различни от вишни — от 21 май 2012 г.

               (3)

               Поради това Регламент за изпълнение (ЕС) № 543/2011 следва да бъде съответно изменен.

               (4)

               С оглед на необходимостта да се осигури прилагането на тази мярка възможно най-бързо след предоставянето на актуализираните данни настоящият регламент следва да влезе в сила в деня на публикуването му.

               (5)

               Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Приложение XVIII към Регламент за изпълнение (ЕС) № 543/2011 се заменя с текста от приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 27 април 2012 година.

            За Комисията

            Председател

         José Manuel BARROSO

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      (3)  ОВ L 253, 11.10.1993 г., стр. 1.

      (4)  ОВ L 336, 23.12.1994 г., стр. 22.

      ПРИЛОЖЕНИЕ

            „ПРИЛОЖЕНИЕ XVIII
            ДОПЪЛНИТЕЛНИ ВНОСНИ МИТА: ДЯЛ IV, ГЛАВА I, РАЗДЕЛ 2
            Без да се засягат правилата за тълкуване на Комбинираната номенклатура, описанието на стоките се разглежда като имащо само указателно значение. Приложното поле на допълнителните мита за целите на настоящото приложение е определено от обхвата на кодовете по КН — такива, каквито са в момента на приемането на настоящия регламент.

                        Пореден номер

                        Код по КН

                        Описание на стоките

                        Срок на прилагане

                        Прагови нива
                        (в тонове)

                        78.0015

                        0702 00 00

                        Домати

                        От 1 октомври до 31 май

                        481 762

                        78.0020

                        От 1 юни до 30 септември

                        44 251

                        78.0065

                        0707 00 05

                        Краставици

                        От 1 май до 31 октомври

                        13 402

                        78.0075

                        От 1 ноември до 30 април

                        18 306

                        78.0085

                        0709 91 00

                        Артишок (ангинарии)

                        От 1 ноември до 30 юни

                        11 620

                        78.0100

                        0709 93 10

                        Тиквички

                        От 1 януари до 31 декември

                        54 760

                        78.0110

                        0805 10 20

                        Портокали

                        От 1 декември до 31 май

                        292 760

                        78.0120

                        0805 20 10

                        Клементинки

                        От 1 ноември до края на февруари

                        85 392

                        78.0130

                        0805 20 30
                        0805 20 50
                        0805 20 70
                        0805 20 90

                        Мандарини (включително тангерини и сатсумаси); wilkings и подобни цитрусови хибриди

                        От 1 ноември до края на февруари

                        99 128

                        78.0155

                        0805 50 10

                        Лимони

                        От 1 юни до 31 декември

                        340 920

                        78.0160

                        От 1 януари до 31 май

                        90 108

                        78.0170

                        0806 10 10

                        Трапезно грозде

                        От 21 юли до 20 ноември

                        80 588

                        78.0175

                        0808 10 80

                        Ябълки

                        От 1 януари до 31 август

                        701 247

                        78.0180

                        От 1 септември до 31 декември

                        64 981

                        78.0220

                        0808 30 90

                        Круши

                        От 1 януари до 30 април

                        230 148

                        78.0235

                        От 1 юли до 31 декември

                        35 573

                        78.0250

                        0809 10 00

                        Кайсии

                        От 1 юни до 31 юли

                        5 794

                        78.0265

                        0809 29 00

                        Череши, различни от вишни

                        От 21 май до 10 август

                        59 061

                        78.0270

                        0809 30

                        Праскови, включително брюнони и нектарини

                        От 11 юни до 30 септември

                        5 613

                        78.0280

                        0809 40 05

                        Сливи

                        От 11 юни до 30 септември

                        10 293“


title: Регламент за изпълнение (ЕС) № 1064/2010 на Съвета от 17 ноември 2010 година за прекратяване на частичното междинно преразглеждане на антидъмпинговите и изравнителните мерки, прилагани спрямо вноса на фолио от полиетилен терефталат (РЕТ) с произход от Индия

text:
               20.11.2010

               BG

               Официален вестник на Европейския съюз

               L 304/2

         РЕГЛАМЕНТ ЗА ИЗПЪЛНЕНИЕ (ЕС) № 1064/2010 НА СЪВЕТА
   от 17 ноември 2010 година
   за прекратяване на частичното междинно преразглеждане на антидъмпинговите и изравнителните мерки, прилагани спрямо вноса на фолио от полиетилен терефталат (РЕТ) с произход от Индия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1), („основният антидъмпингов регламент“), и по-специално член 11, параграфи 3 и 5 от него,
   като взе предвид Регламент (ЕО) № 597/2009 на Съвета от 11 юни 2009 г. относно защитата срещу субсидиран внос от държави, които не са членки на Европейската общност (2) („основният антисубсидиен регламент“), и по-специално член 19 и член 22, параграф 1, първо изречение от него,
   като взе предвид предложението, представено от Европейската комисия („Комисията“) след консултации с Консултативния комитет,
   като има предвид, че:
   1.   ДЕЙСТВАЩИ МЕРКИ

   1.1.   Предишни разследвания и съществуващи изравнителни мерки

               (1)

               През декември 1999 г., с Регламент (ЕО) № 2597/1999 (3), Съветът наложи окончателно изравнително мито върху вноса на фолио от полиетилен терефталат (PET) („разглежданият продукт“) с произход от Индия. Разследването, довело до приемането на посочения регламент, ще бъде наричано по-долу „първоначалното антисубсидийно разследване“. Мерките бяха под формата на адвалорни изравнителни мита, вариращи от 3,8 % до 19,1 %, наложени върху вноса от поименно назовани износители, с остатъчна ставка на митото 19,1 %, налагана върху вноса от всички останали дружества. Първоначалното антисубсидийно разследване се проведе в периода от 1 октомври 1997 г. до 30 септември 1998 г.

               (2)

               През март 2006 г., след провеждане на преразглеждане с оглед изтичането на срока на действие на съществуващите мерки съгласно член 18 от основния антисубсидиен регламент, с Регламент (ЕО) № 367/2006 (4) Съветът остави в сила наложеното с Регламент (ЕО) № 2597/1999 окончателно изравнително мито върху вноса на фолио от РЕТ с произход от Индия. Разследването за преразглеждане се състоя от 1 октомври 2003 г. до 30 септември 2004 г.

               (3)

               През август 2006 г., след частично междинно преразглеждане на субсидирането по отношение на индийския производител на фолио от PET, „Garware Polyester Limited“ („Garware“), с Регламент (ЕО) № 1288/2006 (5) Съветът измени окончателното изравнително мито, наложено на Garware с Регламент (ЕО) № 367/2006.

               (4)

               През септември 2007 г., след частично междинно преразглеждане на субсидирането по отношение на друг индийски производител на фолио от PET, „Jindal Poly Films Limited“, познат преди това като „Jindal Polyester Ltd.“ („Jindal“), с Регламент (ЕО) № 1124/2007 (6) Съветът измени окончателното изравнително мито, наложено на Jindal с Регламент (ЕО) № 367/2006.

               (5)

               През януари 2009 г., след започнато от Комисията по собствена инициатива частично междинно преразглеждане на субсидирането по отношение на петима индийски производители на фолио от PET, с Регламент (ЕО) № 15/2009 (7) Съветът измени окончателното изравнително мито, наложено на тези дружества с Регламент (ЕО) № 367/2006.

               (6)

               През юни 2010 г., след частично междинно преразглеждане на субсидирането по отношение на Jindal, с Регламент (ЕО) № 579/2010 (8) Съветът измени окончателното изравнително мито, наложено на Jindal с Регламент (ЕО) № 367/2006.

         1.2.   Предишни разследвания и съществуващи антидъмпингови мерки

               (7)

               През август 2001 г. с Регламент (ЕО) № 1676/2001 (9) Съветът наложи окончателно антидъмпингово мито върху вноса на фолио от полиетилен терефталат (РЕТ) с произход, inter alia, от Индия. Разследването, довело до приемането на посочения регламент, ще бъде наричано по-долу „първоначалното антидъмпингово разследване“. Мерките се изразяваха в налагане на адвалорно антидъмпингово мито в размер между 0 % и 62,6 % върху вноса от поименно изброени производители износители, като върху вноса от всички други дружества беше приложена остатъчна митническа ставка в размер на 53,3 %.

               (8)

               През март 2006 г. с Регламент (ЕО) № 366/2006 (10) Съветът измени мерките, наложени с Регламент (ЕО) № 1676/2001. Наложеното антидъмпингово мито беше в диапазона от 0 % до 18 %, предвид констатациите от преразглеждането с оглед изтичане на срока на действие на мерките по отношение на окончателните изравнителни мита, проведено съгласно Регламент (ЕО) № 367/2006.

               (9)

               През август 2006 г., след междинно преразглеждане на субсидирането по отношение на индийския производител на фолио от РЕТ Garware, с Регламент (ЕО) № 1288/2006 Съветът измени окончателното антидъмпингово мито, наложено на Garware с Регламент (ЕО) № 1676/2001.

               (10)

               През септември 2006 г., въз основа на подадено заявление от нов производител износител, с Регламент (ЕО) № 1424/2006 (11) Съветът измени Регламент (ЕО) № 1676/2001, що се отнася до SRF Limited. С изменения регламент за засегнатото дружество бяха определени дъмпингов марж в размер на 15,5 % и ставка от 3,5 % на антидъмпингово мито, като беше взет предвид размерът на субсидията по отношение на износа на дружеството, установен в хода на антисубсидийното разследване, довело до приемането на Регламент (ЕО) № 367/2006. Тъй като за дружеството не е определено индивидуално изравнително мито, беше приложена ставката, определена за всички останали дружества.

               (11)

               През ноември 2007 г. с Регламент (ЕО) № 1292/2007 (12) Съветът наложи окончателно антидъмпингово мито върху вноса на фолио от PET с произход от Индия, след преразглеждане с оглед изтичане на срока на действие на мярката в съответствие с член 11, параграф 2 от основния антидъмпингов регламент. Със същия регламент бе прекратено частично междинно преразглеждане в съответствие с член 11, параграф 3 от основния антидъмпингов регламент, ограничено до един индийски производител износител.

               (12)

               През януари 2009 г., след започнато от Комисията по собствена инициатива междинно преразглеждане на субсидирането по отношение на петима индийски производители на фолио от PET, с Регламент (ЕО) № 15/2009 Съветът измени окончателното антидъмпингово мито, наложено на тези дружества с Регламент (ЕО) № 1292/2007.

         2.   ПРОЦЕДУРА

   2.1.   Основания за преразглеждането

               (13)

               Заявлението за частично междинно преразглеждане в съответствие с член 11, параграф 3 от основния антидъмпингов регламент и член 19 от основния антисубсидиен регламент бе подадено от Polyplex Corporation Limited, производител износител от Индия („заявителят“). Заявлението се ограничава до прегледа на обхвата на продукта и изясняването доколко някои видове от продукта попадат в обхвата на антидъмпинговите и изравнителните мерки, приложими спрямо вноса на фолио от РЕТ.

               (14)

               Заявителят поиска „отделящото се фолио от полиестер с покритие от силикон“ („SPRL“), доколкото то попада в приложното поле на определението за разглеждания продукт, да бъде изключено от обхвата на антидъмпинговите и изравнителните мерки, които в момента са в сила по отношение на вноса на фолио от PET с произход от Индия. Заявителят представи prima facie доказателства за това, че основните физически, технически и химични характеристики на SPRL се различават в значителна степен от тези на разглеждания продукт.

         2.2.   Започване на процедурата

               (15)

               Като установи, след консултации с Консултативния комитет, че съществуват достатъчно доказателства, които обосновават започването на частично междинно преразглеждане, Комисията обяви чрез известие, публикувано на 9 септември 2009 г. в Официален вестник на Европейския съю
                   (13) („Известието за започване на процедурата“), започването на частично междинно преразглеждане в съответствие с разпоредбите на член 11, параграф 3 от основния антидъмпингов регламент и на член 19 от основния антисубсидиен регламент, ограничено до проучване на продуктовия обхват. Конкретната цел на преразглеждането бе да се определи дали SPRL е част от разглеждания продукт, така както е определен в хода на първоначалното разследване.

         2.3.   Разследване за преразглеждане

               (16)

               Комисията официално уведоми органите на Република Индия („разглежданата държава“) и всички други страни, за които е известно, че са засегнати, т.е. известните ѝ производители износители в разглежданата държава, потребители и вносители в Съюза и производители в Съюза, за започването на частичното междинно разследване за преразглеждане. На заинтересованите страни бе предоставена възможността да изложат писмено своята гледна точка и да поискат изслушване в срока, определен в известието за започване на процедурата.

               (17)

               Всички заинтересовани страни, които изявиха желание да бъдат изслушани и посочиха конкретни причини за това, получиха тази възможност.

               (18)

               Комисията изпрати въпросници до всички страни, за които е известно, че са засегнати, и всички други страни, които заявиха своя интерес в сроковете, определени в известието за започване на процедурата.

               (19)

               Бяха получени отговори на въпросниците от заявителя, други двама производители износители от Индия, четирима производители от Съюза и двама вносители от Съюза.

               (20)

               Комисията изиска и провери цялата информация, счетена за нужна за установяване на необходимостта от евентуално изменение на обхвата на съществуващите антидъмпингови и изравнителни мерки, и проведе проверки на място в помещенията на следните дружества:

                           —

                           Garware Polyester Limited, Mumbai, Индия,

                           —

                           Mitsubishi Polyester Film, Wiesbaden, Германия,

                           —

                           Polyplex Corporation Limited, Noida, Индия.

               (21)

               Разследването обхвана периода от 1 април 2008 г. до 31 март 2009 г. („разследваният период в рамките на преразглеждането“ или „РПП“).

         3.   РАЗГЛЕЖДАН ПРОДУКТ

               (22)

               Разглежданият продукт е същият като определения в регламенти (ЕО) № 367/2006 и (ЕО) № 1292/2007, а именно фолио от полиетилен терефталат (PET) с произход от Индия, класирано понастоящем в кодове по КН ex 3920 62 19 и ex 3920 62 90.

         4.   КОНСТАТАЦИИ ОТ РАЗСЛЕДВАНЕТО В РАМКИТЕ НА ПРЕРАЗГЛЕЖДАНЕТО

   4.1.   История на досието

               (23)

               Фолиото РЕТ е несамозалепващо се фолио от полиетилен терефталат. Фолиото PET винаги се произвежда от PET полимер и е съставено от фолийна основа, която е възможно да бъде подложена на последваща обработка по време на или след производствения процес. Такава обработка на фолийната основа обикновено включва обработка в коронен разряд, метализация или полагане на химическо покритие.

               (24)

               Фолиото от PET притежава специфични физически, химични и технически характеристики, по което то се отличава от останалите видове фолио. Сред тези характеристики на фолиото от PET са, например, неговата висока якост на опън, много добри електрически свойства, ниско влагопоглъщане, влагоустойчивост, ниска свиваемост и добри защитни свойства. По тази причина, макар тези специфични характеристики да обуславят различни видове фолио от PET, тези видове притежават едни и същи основни физически, технически и химични характеристики на фолийната основа от PET. Фолиото от PET има пет широки крайни предназначения, които попадат в рамките на пет пазарни сегмента: магнитни носители, опаковане, електрически приложения, оптически изображения и индустриални приложения.

         4.2.   Методология

               (25)

               За да се оцени дали SPRL и другите видове фолио от PET трябва да се разглеждат като един продукт или като два различни продукта, бе проучено дали SPRL и другите видове фолио от PET имат едни и същи основни физически и химични характеристики. Наред с това бяха проучени и производственият процес, различните крайни употреби и взаимозаменяемостта, както и различията в разходите и цените.

         4.3.   Основни доводи на страните

               (26)

               Заявителят претендираше, че основните физически, технически и химични характеристики на SPRL се различават от тези на разглеждания продукт. В частност, сравнително слабото усилие на отделяне на SPRL и ниското му повърхностно напрежение придават хлъзгавина на фолиото и поради това неговата повърхност престава да си взаимодейства с мастила, покрития, лепила и метализация. Според заявителя, поради миграцията на невулканизиран силикон във вътрешността на SPRL, дори опаката страна на едностранно покритие от SPRL показва съществени различия по отношение на физическите и техническите свойства, в сравнение с други видове фолио от РЕТ. Тези особености според него са пречка за използването на SPRL в очертаните в хода на първоначалното разследване сегменти на индустрията, използващи фолийна основа от PET: опаковане, магнитни носители, електрически приложения, оптически изображения и индустриални приложения. От друга страна, функционално активната повърхност на другите видове фолио от PET прави невъзможно използването им като транспортно фолио, тъй като те ще залепват необратимо за залепващи повърхности. Вследствие на това заявителят твърдеше, че SPRL не е взаимозаменяем в неговите приложения с никой друг вид фолио от РЕТ.

               (27)

               Промишлеността на Съюза изтъкна, че доводите на заявителя се основават на два последователни набора от изкуствено ограничени сравнения. На първо място, заявителят сравнява SPRL с ограничен брой видове фолио от PET, т.е. фолийна основа от PET, а не с други видове фолио от РЕТ с покритие, които са в по-висока степен сравними със SPRL. На второ място, това според нея ограничено сравнение е било извършено само по отношение на високо селективен и ограничен набор от физични и химични свойства. Промишлеността на Съюза изтъкна, че при сравняването на SPRL с широк набор от други видове фолио от PET, и то по отношение на представителен брой химични и физични свойства, е ясно, че SPRL е същият продукт, както и другите видове фолио от РЕТ, и трябва да остане в приложното поле на антидъмпинговите и изравнителните мерки. Според промишлеността на Съюза, SPRL действително е фолио от РЕТ, впоследствие покрито със силиконов слой. Той принципно не се различава от другите видове фолио с покритие, като например метализирано фолио или фолио с антистатично покритие или фолио със защитно покритие, и като такъв безспорно попада в приложното поле на определението за разглеждания продукт. В подкрепа на твърденията си промишлеността на Съюза сравнява определен брой различни физични и химични свойства при няколко различни видове фолио от PET.

         4.4.   Констатации

   4.4.1.   Физически и химични характеристики

               (28)

               Разследването показа, че двете характеристики, посочени в съображение 27, т.е. сравнително слабото усилие на отделяне на SPRL и ниското му повърхностно напрежение, са допълнителни характеристики в сравнение с основните физически, технически и химични характеристики на фолиото от PET, определени в хода на първоначалното антидъмпингово разследване (14) и посочени в съображение 24. В това отношение следва да се отбележи, че основните физически, технически и химични характеристики на SPRL са еднакви с тези на всички други видове фолио от РЕТ.

               (29)

               По отношение на двете специфични за SPRL характеристики, а именно слабото усилие на отделяне и ниското повърхностно напрежение, беше установено, че това не са характеристики на фолиото от РЕТ като такова, а по-скоро характеристики на неговата силиконизирана повърхност или, в действителност, на силикона. Нанасянето на силиконово покритие, както и на покритие с всякакви други вещества, променя някои характеристики на повърхността на фолиото, но не променя основните физически, технически и химични характеристики на самата фолийна основа от РЕТ, която под покривния слой си остава същата.

               (30)

               Макар и да е вярно, че нанасянето на силиконово покритие върху фолиото от PET води до слабо усилие на отделяне, а също и до ниско повърхностно напрежение, подобен довод може да бъде приведен и за други видове покрития, т.е. когато покритата с други видове покрития повърхност на фолиото от РЕТ придобива други специални характеристики. В някои случаи покритието може да придаде характеристики, които правят фолиото от PET подходящо само за строго специфични приложения. Нанасянето на силиконово покритие по никакъв начин не се явява изолиран случай в това отношение. Към другите специални продукти с други видове покрития спадат например запечатващото фолио, фолиото с незапотяващо се покритие, разслояващото се/херметизиращо фолио и фолио със съполиестерно покритие. Всички тези видове обаче имат едни и същи основни физически, технически и химични характеристики и са част от разглеждания продукт, както е дефиниран в хода на първоначалното разследване.

               (31)

               На тази основа се смята, че не са налице съществени разлики по отношение на основни физически, технически и химични характеристики между SPRL и другите видове фолио от РЕТ, които да оправдаят изключването на SPRL от обхвата на продукта.

         4.4.2.   Сравнение на други критерии

               (32)

               От съображения за пълнота също бяха разгледани и други претенции, предявени от заявителя в искането му за преразглеждане, показателни според него за това, че SPRL и фолиото от РЕТ са различни продукти.

         4.4.2.1.   Производствен процес

               (33)

               Заявителят твърди, че производството на SPRL изисква различни производствени съоръжения от необходимите за производството на другите видове фолио от PET.

               (34)

               Както бе посочено в съображение 23, фолиото от PET винаги се произвежда от PET полимер и е съставено от фолийна основа, която е възможно да бъде подложена на последваща обработка по време на или след производствения процес. Такава обработка на фолийната основа обикновено включва обработка в коронен разряд, метализация или полагане на химическо покритие.

               (35)

               SPRL е фолио от PET, покрито със силиконов слой. Разследването показа, че съществуват две различни технологии на производство на SPRL. Разследваният производител от Съюза използва неавтономна технология на производство за линейно покритие. При този процес покритието се нанася върху фолийната основа от РЕТ по време на производствения процес преди изпъването. Модулът за нанасяне на покритието е просто една допълнителна, подвижна част от производствената линия. За разлика от него, разследваните индийски производители използват автономна технология за нанасяне на покритието. В рамките на този процес първо се произвежда фолиото от РЕТ, след което върху него се нанася покритието на отделна производствена линия.

               (36)

               Беше установено, че изборът между неавтономна или автономна технология на покритие е продиктуван от чисто икономически съображения, тъй като разходите за инвестиции в подвижни модули за неавтономното покритие са около 10 пъти по-високи от инвестициите в автономна линия за нанасяне на покритие. Предимството на неавтономното нанасяне на покритието е в много по-високата скорост на линията, което дава възможност за значителни обеми на производство. Неавтономното нанасяне на покритието също така води до икономии на единица продукция от разходите за силикон, тъй като повърхностният силиконов слой е по-тънък, отколкото в случай на автономно нанасяне на покритието.

               (37)

               Следва да се отбележи, че наличието на два различни метода за нанасяне на покритието не променя основните физически, технически и химични характеристики на SPRL, които остават непроменени в сравнение с тези на други видове фолио от РЕТ. Всъщност различните производствени процеси сами по себе си не са от значение за определяне на това дали даден вид продукт е отделен продукт, предвид обстоятелството, че видовете от продукта, получени в рамките на тези процеси, са сходни по отношение на основните физически, технически и химични характеристики.

         4.4.2.2   Различия в крайните употреби и взаимозаменяемост

               (38)

               Заявителят твърди също, че не съществува взаимозаменяемост в приложенията между SPRL и други видове фолио от РЕТ. Това твърдение бе потвърдено от разследването. Въпреки това, в съответствие със заключенията на първоначалното разследване, това важи и за други видове фолио от РЕТ, подлагани на специална обработка.

               (39)

               Разследването потвърди, че целта на нанасянето на покритие, или на всяко друго специално третиране на фолиото от РЕТ, е то да се пригоди за някои специфични приложения. Избраното вещество с цел да формира покривния слой във всеки отделен случай има определени характеристики, обслужващи съответната цел. Силиконът например придава слабо усилие на отделяне. Покривното вещество може да има и други специфични характеристики (в случая на силикона, такава е ниското повърхностно напрежение), което прави невъзможно използването на третирания продукт за други приложения. Съществуват редица други видове фолио от РЕТ, покрито с други вещества или обработено по друг начин, които поради гореизложените причини имат специфични и ограничени приложения.

               (40)

               Поради това, макар SPRL да се използва за някои специфични приложения, неговите основни физически, технически и химични характеристики са същите като тези на другите видове фолио от PET. Като последица от това, взаимозаменяемостта и крайната употреба не са от значение за определяне на това дали SPRL представлява различен продукт.

         4.4.2.3.   Различия в разходите и цените

               (41)

               На последно място, заявителят твърди, че процесът на силиконизиране на фолийната основа от PET предполага допълнителни разходи.

               (42)

               Фактически бе установено, че допълнителните разходи за силиконово покритие могат да възлязат на до 10 % от производствените разходи, в зависимост от избрания метод за нанасяне на покритието. Както е описано в съображения 35 и 36, заявителят е избрал по-скъп от гледна точка на разходите за единица силиконизирана продукция метод. Следва да се подчертае обаче, че това е допълнителен разход в сравнение с разходите за производство на фолийната основа от PET. Нанасянето върху фолийната основа от PET на покритие от други вещества, както и процесът по метализация, също водят до увеличаване на производствените разходи, а оттам — и на цените.

               (43)

               В това отношение обаче се счита, че допълнителните разходи за силиконово покритие не представляват сами по себе си решаващ критерий, за да се заключи дали SPRL представлява отделен продукт. В действителност различията в разходите и цените сами по себе си не са в състояние да обосноват извода, че определен вид от продукта следва да се разглежда като различен продукт, доколкото този вид има едни и същи основни физически, технически и химични характеристики с тези на разглеждания продукт.

         5.   ЗАКЛЮЧЕНИЯ ОТНОСНО ПРОДУКТОВИЯ ОБХВАТ

               (44)

               Резултатите от разследването потвърдиха, че процесът на силиконизиране на фолиото от РЕТ води до различна повърхност на крайния продукт в сравнение с фолийната основа от PET. Въпреки това, този процес не променя основните физически, химични и технически характеристики на продукта. Фактически разследването потвърди, че на пазара съществуват редица специално обработени видове фолио от РЕТ, които попадат в обхвата на определението на разглеждания продукт, както е установено в хода на първоначалното разследване. Освен това другите анализирани критерии, а именно: производственият процес, взаимозаменяемостта/крайната употреба и различията в разходите и цените, не промениха този извод.

               (45)

               Всички заинтересовани страни бяха уведомени за съществените факти и съображения, на базата на които са направени горните изводи. На страните бе даден срок, в който те да могат да представят коментари по това изложение.

               (46)

               Устните и писмените коментари, представени от страните, бяха надлежно разгледани, но не доведоха до промяна на извода да не се променя продуктовият обхват на действащите антидъмпингови и изравнителни мерки върху вноса на фолио от PET,

         ПРИЕ НАСТОЯЩИЯ РЕГЛАМЕНТ:
   Член 1
   Частичното междинно преразглеждане на антидъмпинговите и изравнителните мерки, прилагани спрямо вноса на някои видове фолио от РЕТ с произход от Индия, се прекратява без изменение на антидъмпинговите и изравнителните мерки, които са в сила.
   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 17 ноември 2010 година.

            За Съвета

            Председател

         D. REYNDERS

      (1)  ОВ L 343, 22.12.2009 г., стр. 51.

      (2)  ОВ L 188, 18.7.2009 г., стр. 93.

      (3)  ОВ L 316, 10.12.1999 г., стр. 1.

      (4)  ОВ L 68, 8.3.2006 г., стр. 15.

      (5)  ОВ L 236, 31.8.2006 г., стр. 1.

      (6)  ОВ L 255, 29.9.2007 г., стр. 1.

      (7)  ОВ L 6, 10.1.2009 г., стр. 1.

      (8)  ОВ L 168, 2.7.2010 г., стр. 1.

      (9)  ОВ L 277, 23.8.2001 г., стр. 1.

      (10)  ОВ L 68, 8.3.2006 г., стр. 6.

      (11)  ОВ L 270, 29.9.2006 г., стр. 1.

      (12)  ОВ L 288, 6.11.2007 г., стр. 1.

      (13)  ОВ C 215, 9.9.2009 г., стp. 19.

      (14)  Съображение 10 от Регламент (ЕО) № 367/2001.


title: Регламент за изпълнение (ЕС) 2015/909 на Комисията от 12 юни 2015 година относно реда и условията за изчисляване на преките разходи, направени вследствие на извършването на влаковата услуга (Текст от значение за ЕИП)

text:
               13.6.2015

               BG

               Официален вестник на Европейския съюз

               L 148/17

         РЕГЛАМЕНТ ЗА ИЗПЪЛНЕНИЕ (ЕС) 2015/909 НА КОМИСИЯТА
   от 12 юни 2015 година
   относно реда и условията за изчисляване на преките разходи, направени вследствие на извършването на влаковата услуга
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2012/34/ЕС на Европейския парламент и на Съвета от 21 ноември 2012 г. за създаване на единно европейско железопътно пространство (1), и по-специално член 31, параграф 3 от нея,
   като има предвид, че:

               (1)

               За целите на изчисляването на преките разходи може да се вземе предвид необходимостта от ускорено обновяване или поддръжка, произтичаща от по-интензивното използване на мрежата, при условие че се гарантира включването само на разходите, дължащи се пряко на извършването на влаковата услуга.

               (2)

               Управителите на инфраструктура са задължени да експлоатират мрежите, като същевременно те са изправени пред ограничения, които възпрепятстват ефективното управление и контрола на разходите. Поради това държавите членки следва да имат възможност да определят преките разходи на равнището на разходите за ефективно предоставяне на услуги.

               (3)

               Определянето на таксата за достъп до релсов път в размера на преките разходи, направени по влаковата услуга, не следва да причинява на управителя на инфраструктура нетна финансова загуба или нетна финансова печалба вследствие на извършването на влаковата услуга.

               (4)

               Историческите стойности на активите следва да се основават на сумите, платени от управителя на инфраструктура за придобиване на активите, при условие че той остава отговорен за тези суми.

               (5)

               Не следва да се позволява на управителя на инфраструктура да си възстановява инвестиционните разходи по даден актив, когато той не е длъжен да погаси тези разходи.

               (6)

               Тъй като редът и условията за изчисляване на преките разходи, направени вследствие на извършването на влаковата услуга, следва да са приложими в целия Съюз, те следва да бъдат съвместими със съществуващите счетоводни системи за разходите по инфраструктурата и прилаганите от управителите на инфраструктура данни за разходите.

               (7)

               Използването на прогнозни разходи и нива на изпълнение не следва да води, при обичайни търговски условия, до повишаване на преките разходи и таксите за достъп до релсов път, и в крайна сметка до неефективно използване на мрежата. Поради това следва да се прилагат историческите стойности на активите, а текущите стойности може да се вземат предвид само ако историческите стойности не са известни или текущите стойности са по-ниски от тях. Като алтернатива може да се използват очаквани или възстановителни стойности, прогнозни разходи и прогнозни нива на изпълнение, при условие че управителят на инфраструктура обоснове пред регулаторния орган обективен начин, по който ги е установил.

               (8)

               На управителя на инфраструктура следва да се позволи да включва в изчисляването на своите преки разходи само разходи, за които той може обективно и убедително да докаже, че те пряко произтичат от извършването на влаковата услуга. Например износването и увреждането на оборудването за сигнализация и централизация от страната на трасето не зависи от трафика и поради това не следва да бъде предмет на таксуване въз основа на преките разходи (2). Обратно, части, като например стрелки, ще бъдат изложени на износване и увреждане от извършването на влаковата услуга и поради това следва частично да бъдат предмет на таксуване за преките разходи. Тъй като във влаковете и инфраструктурата все по-широко навлизат датчици, те биха могли да предоставят допълнителна информация относно действителното износване и увреждане, причинено от влаковата услуга.

               (9)

               Съдът на Европейския съюз постанови решение относно изчисляването на преките разходи, направени вследствие на извършването на влаковата услуга (3). Настоящият регламент е съобразен с това решение.

               (10)

               Електрозахранващото оборудване, като например кабели или трансформатори, по принцип не е подложено на износване и увреждане от извършването на влаковата услуга. То не е изложено нито на триене, нито на други въздействия, причинени от извършването на влаковата услуга. Затова тези разходи по електрозахранващото оборудване не следва да се включват в изчисляването на преките разходи, направени вследствие на извършването на влаковата услуга. Но когато влаковете използват електрическа тяга, контактното тяло (въздушен проводник или електрифицирана трета релса) се износва поради триенето и причинените от тях електрически дъги. Следователно част от разходите по поддръжката и подновяването на тези контактни тела може да се счита за пряк разход вследствие на извършването на влаковата услуга. Възможно е разходите за поддръжка и подновяване на други компоненти на оборудването на контактната мрежа също да нараснат като пряк резултат от трафика, който причинява електрическо и механично натоварване.

               (11)

               Тъй като се използват возила или железопътни линии със специфични конструктивни характеристики, това води до различни равнища на преките разходи за влаковата услуга. Държавите членки могат да разрешат на своите управители на инфраструктура да модулират средни преки разходи в съответствие със, наред с другото, най-добрата международна практика, за да отразяват тези различия.

               (12)

               Утвърден икономически принцип е, че потребителските такси въз основа на пределните разходи осигуряват оптимално ползване на наличния капацитет на инфраструктурата. Поради това управителят на инфраструктурата може да реши да използва пределните разходи като приближение за изчисляване на преките разходи, направени вследствие на извършването на влаковата услуга.

               (13)

               Освен това въз основа на най-добрата международна практика (4) са установени методи и модели, като например иконометрични или инженерни, за изчисляване на пределните разходи за използване на инфраструктурата. Същевременно ще продължи усъвършенстването на най-добрата международна практика, тъй като се предприемат по-нататъшни независими анализи и научни изследвания — проверявани независимо от управителя на инфраструктурата — например от регулаторния орган, включително анализи и научни изследвания, които могат да са специфични за отделна държава членка поради особени характеристики на инфраструктурата. Поради това на управителя на инфраструктурата следва да се позволи да използва такива модели за определяне на преките разходи, направени вследствие на извършването на влаковата услуга.

               (14)

               Различни форми на иконометрично или инженерно моделиране биха могли да осигурят по-висока степен на точност при изчисляването на преките или пределните разходи за ползване на инфраструктурата. За моделиране на разходите се изискват обаче по-високо равнище на качеството на данните и повече експертни познания, отколкото за методите, основаващи се на изваждането от пълните разходи на някои категории недопустими разходи. Освен това е възможно регулаторните органи да не са в състояние да проверят съответствието на конкретно изчисление с разпоредбите на Директива 2012/34/ЕС. Поради това, когато тези по-високи изисквания са изпълнени, управителят на инфраструктурата следва да има правото да изчислява преките разходи въз основа на иконометрично или инженерно моделиране, или на комбинация от двете.

               (15)

               Регулаторните органи следва да могат да проверяват дали различните принципи на таксуване се прилагат в съответствие с информацията, която им е предоставена от управителя на инфраструктура. Поради това съгласно приложение IV към Директива 2012/34/ЕС управителят на инфраструктурата описва в референтния документ за мрежата подробно методиката, правилата и, където е приложимо, таблиците, отнасящи се както до разходите, така и до таксите.

               (16)

               При международни проучвания (5) в тясно сътрудничество с управители на инфраструктура са изчислени стойностите на преките единични разходи. Въпреки че при тези проучвания са анализирани различни методи, използвани в държави членки за различен подвижен състав и различни дестинации, беше установено, че в много случаи преките разходи за влак-километър са под 2 EUR (по цени и обменни курсове от 2005 г., като е използван подходящ ценови индекс) за влак от 1 000 t. За да се ограничи административната тежест за регулаторните органи, за изчисляването на преките разходи не следва да се изисква същата степен на подробност, когато стойността им е под това равнище.

               (17)

               Поради различни причини, като например повишаване на производителността, разпространението на нови технологии или по-добро разбиране на причинно-следствената връзка за разходите, изчисляването на преките разходи следва редовно да се актуализира или преразглежда в съответствие, наред с другото, с най-добрата международна практика.

               (18)

               Като се има предвид, че железопътните предприятия се нуждаят от предвидими системи за таксуване и имат разумни очаквания за развитието на таксите за инфраструктура, управителят на инфраструктура следва да предостави поетапен план за железопътните предприятия, извършващи влаковите услуги, в който може да се предвиди значително увеличение на техните такси след преглед на изпълнението на действащите условия за изчисляване, ако такъв поетапен план се изисква от регулаторния орган.

               (19)

               Мерките, предвидени в настоящия регламент, са в съответствие със становището на комитета, посочен в член 62, параграф 1 от Директива 2012/34/ЕС,

         ПРИЕ НАСТОЯЩИЯ РЕГЛАМЕНТ:
   Член 1
   Предмет и обхват
   1.   Настоящият регламент определя реда и условията за изчисляване на преките разходи, направени вследствие на извършването на влаковата услуга, за целите на определянето на посочените в член 31, параграф 3 от Директива 2012/34/ЕС такси за пакета за минимален достъп и за достъп до инфраструктура, която свързва обслужващи съоръжения.
   2.   Настоящият регламент се прилага, без да се засягат разпоредбите относно финансирането на инфраструктура или равновесието на приходите и разходите на управителя на инфраструктурата, определени в член 8 от Директива 2012/34/ЕС.
   Член 2
   Определения
   За целите на настоящия регламент се прилагат следните определения:

               1)

               „преки разходи“ означава разходите, пряко направени вследствие на извършването на влаковата услуга;

               2)

               „преки единични разходи“ означава преките разходи за влак-километър, километър, изминат от возилото, бруто тон-километър на влака, или комбинация от тях;

               3)

               „разходен център“ означава стопанска единица в рамките на счетоводната система на управителя на инфраструктурата, към която са отнесени разходите с цел разпределяне на тези разходи пряко или непряко към търгуема услуга.

         Член 3
   Преки разходи за цялата мрежа
   1.   Преките разходи за цялата мрежа се изчисляват като разликата между, от една страна, разходите за предоставяне на услугите от пакета за минимален достъп и за достъп до инфраструктурата, която свързва обслужващи съоръжения, и от друга страна, недопустимите разходи, посочени в член 4.
   2.   Държавата членка може да реши, че управителят на инфраструктурата прилага разходите за ефективно предоставяне на услуги за целите на изчисляването на преките разходи за цялата мрежа, посочени в параграф 1.
   3.   За изчисляване на преките разходи за цялата мрежа се използват исторически стойности на активите, а ако тези стойности не са известни или текущите стойности са по-ниски, се използват текущите стойности. Историческите стойности на активите трябва да се основават на сумите, платени и документирани от управителя на инфраструктура в момента на придобиването на тези активи. В случай на опрощаване на дългове, при което всички или част от дълговете на управителя на инфраструктура се поемат от друг субект, управителят на инфраструктура определя съответната част от облекчаването на дълга, с която трябва да намали стойността на своите активи и на съответните преки разходи за цялата мрежа. Чрез дерогация от първото изречение управителят на инфраструктура може да приложи други стойности, включително очаквани, текущи или възстановителни стойности, ако те могат да бъдат измерени обективно, последователно и прозрачно и надлежно обосновани пред регулаторния орган.
   4.   Без да се засягат разпоредбите на член 4 и ако управителят на инфраструктура може да измери и докаже прозрачно, убедително и обективно въз основа, наред с другото, на най-добрата международна практика, че разходите са пряко направени вследствие на извършването на влаковата услуга, управителят на инфраструктурата може да включи в изчисляването на своите преки разходи за цялата мрежа по-специално следните разходи:

               а)

               разходи за персонал, необходим за поддържане на определен участък от линия като отворен, ако даден заявител иска да извършва по разписание конкретна влакова услуга извън редовното време, през което е отворена тази линия;

               б)

               частта от разходите за инфраструктура, включително стрелки и кръстовини, която е изложена на износване и увреждане от влаковата услуга;

               в)

               частта от разходите за подновяване и поддържане на контактния въздушен проводник и/или електрифицираната трета релса и спомагателното оборудване за контактната мрежа, пряко направени вследствие на извършването на влаковата услуга;

               г)

               разходите за персонал, необходим за подготовката на разпределението на влаковите маршрути и разписанието в степента, в която те пряко се дължат на извършването на влаковата услуга.

         5.   Разходите, използвани за изчисления съгласно настоящия член, се основават на плащанията, извършени или прогнозирани от управителя на инфраструктура. Разходите, изчислени съгласно настоящия член, се измерват или прогнозират последователно въз основа на данни от същия период от време.
   Член 4
   Недопустими разходи
   1.   Управителят на инфраструктура не включва в изчисляването на преките разходи за цялата мрежа по-специално следните разходи:

               а)

               постоянни разходи, свързани с предоставянето на участък от линия, които управителят на инфраструктура трябва да направи дори при липса на влаково движение на влаковете;

               б)

               разходи, които не са свързани с плащания, направени от управителя на инфраструктура. Разходи или разходни центрове, които не са пряко свързани с предоставянето на пакета за минимален достъп и за достъп до инфраструктура, свързваща обслужващи съоръжения;

               в)

               разходи за придобиване, продажба, разчистване, обеззаразяване, рекултивиране или наемане на земя или други дълготрайни активи;

               г)

               постоянни разходи за цялата мрежа, включително за заплати и пенсии;

               д)

               разходи за финансиране;

               е)

               разходи, свързани с технологичния напредък или морално остаряване;

               ж)

               разходи за нематериални активи;

               з)

               разходи за датчици и оборудване за комуникации и сигнализация от страната на трасето, ако не се дължат пряко на извършването на влаковата услуга.

               и)

               разходи за информация и за разположено не от страната на трасето комуникационно или телекомуникационно оборудване;

               й)

               разходи, свързани с отделни случаи на непреодолима сила, произшествия и прекъсвания на услугата, без да се засяга член 35 от Директива 2012/34/ЕС;

               к)

               разходи по електрозахранващото оборудване за задвижваща електроенергия, ако не се дължат пряко на извършването на влаковата услуга. Преките разходи за извършването на влакови услуги, при които не се използва електрозахранващо оборудване, не включват разходи за използването на такова оборудване;

               л)

               разходи, свързани с предоставянето на информация, упомената в точка 1, буква е) от приложение II към Директива 2012/34/ЕС, освен ако са направени при извършването на влаковата услуга;

               м)

               административни разходи, направени по схеми за разграничаване на таксите, посочено в член 31, параграф 5 и член 32, параграф 4 от Директива 2012/34/ЕС;

               н)

               амортизацията, която не е определена въз основа на действително износване и увреждане на инфраструктурата поради извършването на влаковата услуга;

               о)

               частта от разходите за поддръжка и обновяване на гражданската инфраструктура, която не се дължи пряко на извършването на влаковата услуга.

         2.   Ако управителят на инфраструктурата е получил средства за финансиране за конкретни инфраструктурни инвестиции, които той не е длъжен да изплати обратно, и когато тези инвестиции са взети под внимание при изчисляването на преките разходи, разходите за тези инвестиции не увеличават равнището на таксите, без да се засяга член 32 от Директива 2012/34/ЕС.
   3.   Разходите, изключени от изчисляването по силата на настоящия член, се измерват или прогнозират въз основа на периода от време, посочен в член 3, параграф 5.
   Член 5
   Изчисляване и модулиране на преките единични разходи
   1.   Управителят на инфраструктура изчислява средните преки единични разходи за цялата мрежа, като раздели преките разходи за цялата мрежа с прогнозирания или действителния общ брой километри, изминати от возилата, влак-километри или бруто тон-километри.
   Като алтернатива, ако управителят на инфраструктура може да докаже пред регулаторния орган, посочен в член 55 от Директива 2012/34/ЕС, че стойностите на параметрите, посочени в параграф 2, се различават значително за различните части от неговата мрежа, управителят на инфраструктура трябва, след като раздели своята мрежа на такива части, да изчисли средните преки единични разходи за частите на своята мрежа, като раздели преките разходи за тези части с прогнозирания или действителния общ брой километри, изминати от возилата, влак-километри или бруто тон-километри. Прогнозният период може да обхваща няколко години.
   За изчисляване на средните преки единични разходи управителят на инфраструктура може да използва комбинация от брой километри, изминати от возилата, влак-километри или бруто тон-километри, при условие че този метод на изчисляване не променя пряката причинно-следствена връзка с извършването на влаковата услуга. Без да се засяга член 3, параграф 3, управителят на инфраструктура може да приложи отчетени или прогнозни разходи.
   2.   Държавите членки могат да разрешат на управителя на инфраструктура да модулира средните преки единични разходи, за да вземе предвид различните степени на износване и увреждане, причинени на инфраструктурата, в съответствие с един или повече от следните параметри:

               а)

               дължина на влака и/или брой на возилата във влака;

               б)

               маса на влака;

               в)

               вид возило, по-специално според неговата необресорена маса;

               г)

               скорост на влака;

               д)

               теглителна сила на моторизираната единица;

               е)

               натоварване на ос и/или брой оси;

               ж)

               записан брой протрити участъци по колелата или ефективно използване на оборудване за защита срещу приплъзване на колелата;

               з)

               надлъжна якост на возилата и хоризонтални сили, въздействащи на релсовия път;

               и)

               консумирана и измерена електрическа мощност или динамика на пантографите или контактните плъзгачи като параметър за таксуване за износването и увреждането на контактния въздушен проводник или електрифицираната релса;

               й)

               параметри на релсовия път, по-специално радиуси;

               к)

               всякакви други параметри, свързани с разходите, ако управителят на инфраструктура може да докаже пред регулаторния орган, че стойностите за всеки такъв параметър, включително техните колебания, когато са от значение, са обективно измерени и записани.

         3.   Модулирането на преките единични разходи не трябва да води до увеличаване на преките разходи за цялата мрежа, както е посочено в член 3, параграф 1.
   4.   Допълнителните разходи поради причинено от управителя на инфраструктура планирано или друго отклоняване на влакове не се включват в преките разходи, направени вследствие на извършването на влаковата услуга. Първото изречение не се прилага, ако тези допълнителни разходи са възстановени на железопътното предприятие от управителя на инфраструктурата или отклоняването се дължи на процес на координиране в съответствие с член 46 от Директива 2012/34/ЕС.
   5.   Общият брой километри, изминати от возилата, влак-километри, бруто тон-километри или комбинация от тях, използван за целите на изчисленията, направени съгласно настоящия член, се измерва или прогнозира въз основа на референтния период, посочен в член 3, параграф 5.
   Член 6
   Моделиране на разходите
   Чрез дерогация от член 3, параграф 1 и от член 5, параграф 1, първо изречение управителят на инфраструктура може да изчислява преките единични разходи посредством надлежно доказано иконометрично или инженерно моделиране на разходите, при условие че той може да демонстрира пред регулаторния орган, че преките единични разходи включват само преките разходи, направени вследствие на извършването на влаковата услуга, и по-специално не включват разходите, посочени в член 4. Регулаторният орган може да изиска управителят на инфраструктура да изчислява, с цел съпоставяне, преките единични разходи в съответствие с член 3, параграф 1 и член 5, параграф 1 или посредством моделиране на разходите съгласно първото изречение.
   Член 7
   Опростен контрол
   1.   Ако преките разходи за цялата мрежа, посочени в член 3, параграф 1, или преките разходи, изчислени въз основа на моделиране съгласно член 6, умножени по броя влак-километри, километри, изминати от возилата, и/или бруто тон-километри през референтния период, се равняват или на по-малко от 15 % от пълния размер на разходите за поддръжка и обновяване, или на по-малко от сумата от 10 % от разходите за поддръжка и 20 % от разходите за обновяване, регулаторният орган може да извършва по опростен начин проверката, посочена в член 56, параграф 2 от Директива 2012/34/ЕС върху изчислението на преките разходи за цялата мрежа. Държавите членки могат да решат да увеличат процентите, посочени в настоящия параграф, до не повече от два пъти по-голяма стойност от указаните.
   2.   Регулаторният орган може да приеме изчислението на средните преки единични разходи съгласно член 5, параграф 1 и на модулираните средни преки единични разходи съгласно член 5, параграф 2 и/или посоченото в член 6 моделиране, което подлежи на опростена проверка съгласно параграф 1 от настоящия член, ако средните преки разходи за влак-километър на влак от 1 000 тона възлизат на не повече от 2 EUR (по цени и обменни курсове от 2005 г., като е използван подходящ ценови индекс).
   3.   Опростените проверки, посочени в параграфи 1 и 2, се прилагат независимо една от друга. Опростените проверки се прилагат, без да се засяга член 31 или 56 от Директива 2012/34/ЕС.
   4.   Регулаторният орган определя подробностите за опростения контрол.
   Член 8
   Преглед на изчисляването
   Управителят на инфраструктура редовно актуализира метода на изчисляване на своите преки разходи, като взема предвид, наред с другото, най-добрата международна практика.
   Член 9
   Преходни разпоредби
   Управителят на инфраструктура представя на регулаторния орган своя метод за изчисляване на преките разходи и, ако е приложимо, план за постепенното му въвеждане не по-късно от 3 юли 2017 г.
   Член 10
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   Той се прилага от 1 август 2015 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 12 юни 2015 година.

            За Комисията

            Председател

         Jean-Claude JUNCKER

      (1)  ОВ L 343, 14.12.2012 г., стр. 32.

      (2)  Проучването CATRIN предоставя преглед на различни проучвания относно характеристиките на инфраструктурата, използвани от седем управители на инфраструктура в ЕС в иконометрични проучвания на разходите в железопътния транспорт. Шестима от седемте управители на инфраструктура не са разгледали управлението на движението или сигнализацията като характеристика от значение за своите иконометрични проучвания на разходите (вж. таблица 13, документ 1 от проучването CATRIN, стр. 40).

      (3)  Решение на Съда по дело Комисия/Полша, C-512/10, ECLI:EU:C:2013:338, т. 82, 83 и 84.

      (4)  Документ D1 от проучването CATRIN, координирано от VTI, март 2008 г., стр. 37—54 и стр. 82—84.

      (5)  Проект GRACE, координиран от университета в Лийдс, документ D7 „Generalisation of marginal social cost estimates“, стр. 22, 23.


title: Регламент за изпълнение (ЕС) 2015/1596 на Комисията от 21 септември 2015 година за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания [Montes de Toledo (ЗНП)]

text:
               24.9.2015

               BG

               Официален вестник на Европейския съюз

               L 248/40

         РЕГЛАМЕНТ ЗА ИЗПЪЛНЕНИЕ (ЕС) 2015/1596 НА КОМИСИЯТА
   от 21 септември 2015 година
   за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания [Montes de Toledo (ЗНП)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               В съответствие с член 53, параграф 1, първа алинея от Регламент (ЕС) № 1151/2012 Комисията разгледа заявлението на Испания за одобрение на изменение в спецификацията на защитеното наименование за произход „Montes de Toledo“, регистрирано по силата на Регламент (ЕО) № 1187/2000 на Комисията (2), изменен с Регламент (ЕС) № 593/2010 (3).

               (2)

               Тъй като въпросното изменение не е несъществено по смисъла на член 53, параграф 2 от Регламент (ЕС) № 1151/2012, в съответствие с член 50, параграф 2, буква а) от същия регламент Комисията публикува заявлението за изменение в Официален вестник на Европейския съюз
                   (4).

               (3)

               Тъй като Комисията не получи никакви възражения по член 51 от Регламент (ЕС) № 1151/2012, изменението в спецификацията следва да бъде одобрено,

         ПРИЕ НАСТОЯЩИЯ РЕГЛАМЕНТ:
   Член 1
   Одобрява се публикуваното в Официален вестник на Европейския съюз изменение в спецификацията на наименованието „Montes de Toledo“ (ЗНП).
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 21 септември 2015 година.

            За Комисията,

            от името на председателя,

         Phil HOGAN

            Член на Комисията

      (1)  ОВ L 343, 14.12.2012 г., стр. 1.

      (2)  Регламент (ЕО) № 1187/2000 на Комисията от 5 юни 2000 г. за допълнение на приложението към Регламент (ЕО) № 2400/96 за вписване на някои означения в Регистъра на защитените наименования за произход и на защитените географски указания, предвиден в Регламент (ЕИО) № 2081/92 на Съвета за защита на географските указания и наименованията за произход на селскостопанските и хранителните продукти (ОВ L 133, 6.6.2000 г., стр. 19).

      (3)  Регламент (ЕС) № 593/2010 на Комисията от 6 юли 2010 г. за одобрение на промени, които не са минимални, в спецификацията на название, вписано в регистъра на защитените наименования за произход и на защитените географски указания (Montes de Toledo (ЗНП) (ОВ L 172, 7.7.2010 г., стр. 1).

      (4)  ОВ C 147, 5.5.2015 г., стр. 16.


title: Регламент за изпълнение (ЕС) 2016/473 на Комисията от 31 март 2016 година за изменение за 244-ти път на Регламент (ЕО) № 881/2002 на Съвета за налагане на някои специфични ограничителни мерки, насочени срещу определени физически лица и образувания, свързани с организациите ИДИЛ (Даиш) и Ал Кайда

text:
               1.4.2016

               BG

               Официален вестник на Европейския съюз

               L 85/30

         РЕГЛАМЕНТ ЗА ИЗПЪЛНЕНИЕ (ЕС) 2016/473 НА КОМИСИЯТА
   от 31 март 2016 година
   за изменение за 244-ти път на Регламент (ЕО) № 881/2002 на Съвета за налагане на някои специфични ограничителни мерки, насочени срещу определени физически лица и образувания, свързани с организациите ИДИЛ (Даиш) и Ал Кайда
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 881/2002 на Съвета от 27 май 2002 г. за налагане на някои специфични ограничителни мерки, насочени срещу определени физически лица и образувания, свързани с организациите ИДИЛ (Даиш) и Ал Кайда (1), и по-специално член 7, параграф 1, буква а) и член 7а, параграф 1 от него,
   като има предвид, че:

               (1)

               В приложение I към Регламент (ЕО) № 881/2002 са изброени физическите лица, групите и образуванията, обхванати от мерките за замразяване на средства и икономически ресурси съгласно посочения регламент.

               (2)

               На 28 март 2016 г. Комитетът по санкциите към Съвета за сигурност на Организацията на обединените нации (Съвета за сигурност на ООН) реши да добави едно физическо лице към списъка на физическите лица, групите и образуванията, спрямо които следва да се прилага замразяването на средства и икономически ресурси. Приложение I към Регламент (ЕО) № 881/2002 следва да бъде съответно актуализирано.

               (3)

               За да се гарантира ефективността на мерките, предвидени в настоящия регламент, той следва да влезе в сила незабавно,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕО) № 881/2002 се изменя в съответствие с приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 31 март 2016 година.

            За Комисията,

            от името на председателя,

            Началник на Службата за инструментите в областта на външната политика

      (1)  ОВ L 139, 29.5.2002 г., стр. 9.

      ПРИЛОЖЕНИЕ
      В приложение I към Регламент (ЕО) № 881/2002 в категорията „Физически лица“ се добавя следният текст:

         „Nayef Salam Muhammad Ujaym Al-Hababi (известен още като а) Nayf Salam Muhammad Ujaym al-Hababi, б) Faruq al-Qahtani, в) Faruq al-Qatari, г) Farouq al-Qahtani al Qatari, д) Sheikh Farooq al-Qahtani, е) Shaykh Imran Farouk, ж) Sheikh Faroq al-Qatari). Дата на раждане: а) 1981 г., б) около 1980 г. Място на раждане: Саудитска Арабия. Гражданство: а) Саудитска Арабия, б) Катар. Паспорт №: 592667 (катарски паспорт, издаден на 3 май 2007 г.). Адрес: Афганистан (от 2009 г.). Дата на определянето, посочено в член 7г, параграф 2, подточка i): 28.3.2016 г.“


title: Регламент за изпълнение (ЕС) 2015/135 на Комисията от 28 януари 2015 година за установяване на стандартни стойности при внос с цел определяне на входната цена на някои плодове и зеленчуци

text:
               29.1.2015

               BG

               Официален вестник на Европейския съюз

               L 23/11

         РЕГЛАМЕНТ ЗА ИЗПЪЛНЕНИЕ (ЕС) 2015/135 НА КОМИСИЯТА
   от 28 януари 2015 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 28 януари 2015 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  EG

                  362,8

                  MA

                  99,0

                  TR

                  128,7

                  ZZ

                  196,8

                  0707 00 05

                  JO

                  229,9

                  TR

                  192,7

                  ZZ

                  211,3

                  0709 91 00

                  EG

                  122,4

                  ZZ

                  122,4

                  0709 93 10

                  EG

                  165,4

                  MA

                  226,4

                  TR

                  233,5

                  ZZ

                  208,4

                  0805 10 20

                  EG

                  47,9

                  IL

                  78,7

                  MA

                  55,0

                  TN

                  52,5

                  TR

                  77,7

                  ZZ

                  62,4

                  0805 20 10

                  IL

                  148,1

                  MA

                  90,6

                  ZZ

                  119,4

                  0805 20 30, 0805 20 50, 0805 20 70, 0805 20 90

                  EG

                  74,4

                  IL

                  100,6

                  MA

                  133,5

                  TR

                  126,1

                  ZZ

                  108,7

                  0805 50 10

                  TR

                  56,2

                  ZZ

                  56,2

                  0808 10 80

                  BR

                  59,3

                  CL

                  89,3

                  MK

                  26,7

                  US

                  161,6

                  ZZ

                  84,2

                  0808 30 90

                  CL

                  316,1

                  US

                  138,7

                  ZZ

                  227,4

         (1)  Номенклатура на държавите, определена с Регламент (ЕО) № 1106/2012 на Комисията от 27 ноември 2012 година за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите текст от значение за ЕИП (ОВ L 328, 28.11.2012 г., стр. 7). Код „ZZ“ означава „с друг произход“.


title: Регламент за изпълнение (ЕС) 2015/1597 на Комисията от 23 септември 2015 година за дерогация от прилагането на Регламент (ЕС) № 615/2014 по отношение на крайната дата за плащане на организациите бенефициери в Гърция на първия транш от авансовото плащане по линия на работните програми в сектора на маслиновото масло и трапезните маслини за 2015 година

text:
               24.9.2015

               BG

               Официален вестник на Европейския съюз

               L 248/41

         РЕГЛАМЕНТ ЗА ИЗПЪЛНЕНИЕ (ЕС) 2015/1597 НА КОМИСИЯТА
   от 23 септември 2015 година
   за дерогация от прилагането на Регламент (ЕС) № 615/2014 по отношение на крайната дата за плащане на организациите бенефициери в Гърция на първия транш от авансовото плащане по линия на работните програми в сектора на маслиновото масло и трапезните маслини за 2015 година
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 31, буква б) от него,
   като има предвид, че:

               (1)

               В съответствие с член 7, параграф 1 от Делегиран регламент (ЕС) № 611/2014 (2) на Комисията, от 1 април 2015 г. започна да тече първият тригодишен период на работната програма за подпомагане на сектора на маслиновото масло и трапезните маслини, посочен в член 29, параграф 1 от Регламент (ЕС) № 1308/2013.

               (2)

               По силата на член 3, параграф 2 от Регламент за изпълнение (ЕС) № 615/2014 на Комисията (3), до 31 май 2015 г. държавите членки трябва да изплатят на организациите бенефициери първия транш от авансовото плащане за първата година от изпълнението на одобрените работни програми. Както е разпоредено в член 4, параграф 1 от посочения регламент, тези авансови плащания са обвързани с предоставянето на обезпечение от съответната организация бенефициер.

               (3)

               Под влияние на икономическите и банковите условия в Гърция някои одобрени работни програми бяха временно преустановени, тъй като организациите бенефициери по тях не бяха в състояние своевременно да предоставят необходимото обезпечение. Поради това Гърция не можа до 31 май 2015 г. да им изплати първия транш.

               (4)

               С оглед на тази ситуация и за да се позволи изпълнението на всички одобрени работни програми е необходимо да се предвиди дерогация от член 3, параграф 2 от Регламент за изпълнение (ЕС) № 615/2014, за да се даде възможност на Гърция да плати този първи транш до 15 октомври 2015 г.

               (5)

               В интерес на бързото му прилагане настоящият регламент следва да влезе в сила от деня след деня на публикуването му.

               (6)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   За Гърция и за 2015 г. крайната дата, посочена в първото изречение на член 3, параграф 2 от Регламент за изпълнение (ЕС) № 615/2014, е 15 октомври 2015 г.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 23 септември 2015 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 671.

      (2)  Делегиран регламент (ЕС) № 611/2014 на Комисията от 11 март 2014 година за допълване на Регламент (ЕС) № 1308/2013 на Европейския парламент и на Съвета по отношение на програмите за подпомагане на сектора на маслиновото масло и трапезните маслини (ОВ L 168, 7.6.2014 г., стр. 55).

      (3)  Регламент за изпълнение (ЕС) № 615/2014 на Комисията от 6 юни 2014 година за определяне на подробни правила за прилагането на Регламент (ЕС) № 1306/2013 на Европейския парламент и на Съвета и Регламент (ЕС) № 1308/2013 на Европейския парламент и на Съвета по отношение на работните програми за подпомагане на секторите на маслиновото масло и трапезните маслини (ОВ L 168, 7.6.2014 г., стр. 95).